b'\n_START_ARTICLE_\nJosip Pertot (urednik)\n_START_SECTION_\n\xc5\xbdivljenje in delo\n_START_PARAGRAPH_\nRodil se je v skromni kme\xc4\x8dko delavski dru\xc5\xbeini v Kontovelu pri Trstu. V rojstnem kraju je obiskoval ljudsko \xc5\xa1olo, v Trstu kon\xc4\x8dal tri razrede nem\xc5\xa1ke gimnazije, nato pa \xc5\xa1e slovensko u\xc4\x8ditelji\xc5\xa1\xc4\x8de v Gorici. \xc5\xbde v Trstu je sodeloval v mladinskem odseku Ljudskega odra. Ker je na u\xc4\x8ditelji\xc5\xa1\xc4\x8du pri\xc5\xa1el navzkri\xc5\xbe z uradnim avstrijskim verskim programom in s \xc5\xa1olskimi predpisi je bil izklju\xc4\x8den iz \xc5\xa1ole. Pri\xc4\x8del se je sam izobra\xc5\xbeevati, zlasti ga je zanimala sociala in ekonomija. Postal je borec za delavske pravice. Med 1. svetovno vojno je bil mobiliziran, po vojni pa je nekaj \xc4\x8dasa \xc5\xbeivel v Kraljevini Srbov, Hrvatov in Slovencev. Leta 1920 se je vrnil v Trst kjer je prevzel mesto ravnatelja in urednika pri listu Delo, glasilu Socialisti\xc4\x8dne zveze Julijske Bene\xc4\x8dije. Delo je pri\xc4\x8delo izhajati 20. februarja 1920 kot tednik, nato je nekaj \xc4\x8dasa izhajalo trikrat na teden, v za\xc4\x8detku leta 1921 zelo neredno, od marca 1921 pa je postalo glasilo Komunisti\xc4\x8dne stranke Italije. \xc4\x8casnikarsko delo ga je popolnoma prevzelo. V Delu je tudi sam objavljal \xc4\x8dlanke, katere je podpisoval s \xc5\xa1iframi ali s psevdonimom Popotnik. Leta 1923 ga je fa\xc5\xa1isti\xc4\x8dna oblast aretirala in obsodila na 6 mesecev zapora. Po prestani kazni je pri\xc5\xa1el iz zapora iz\xc4\x8drpan in jeti\xc4\x8den.'